'Rowan se broek bewe nie vir Die Leeu se gebrul' | Netwerk24
Deur Michael Green 15 Januarie 2021 06:03
Die boksafrigter Peter Smith (regs) glo dat Rowan Campbell vir Ryno Liebenberg gaan slae gee. Foto: Gallo Images
Ryno (Die Leeu) Liebenberg kan maar brul, maar dit gaan nie Rowan Campbell se broek laat bewe nie.
So sê Peter Smith, die man wat as afrigter in Campbell se hoek gaan wees wanneer hy op 13 Maart in Emperors Palace in Kempton Park teen Liebenberg gaan boks.
"Nee wat, Ryno sal dit nie regkry om Rowan bang te praat nie. Rowan weet dis maar deel van die sport," sê Smith.
Dis nou al langer as 'n jaar dat Liebenberg vir Campbell koggel.
"Is jy bang vir my? Vergeet van prysgeld, ons kan mekaar vir 'n weddenskap on the side pak," het Liebenberg al geterg.
Rowan Campbell se broek bewe glo nie as hy hoor hoe Ryno (die Leeu) Liebenberg brul nie! Foto: Gallo Images
Campbell het vet op die vuur gegooi toe hy 'n tyd gelede 'n foto op Facebook geplaas het waarin hy voorgee dat hy urineer teen die venster van die winkel waar Liebenberg werk.
"Dit sal nie vir my nodig wees om Rowan geestelik vir die geveg reg te kry nie. Hy ís reg!" sê Smith.
Hy vertel dat Campbell jare gelede, toe hy nog aan die begin van sy loopbaan as beroepsbokser was, teen Liebenberg geskerm het.
Die 37-jarige veteraan Ryno Liebenberg is al lankal lus om Rowan Campbell te wys wie's baas. Foto: Facebook
"Rowan het nie vir Ryno teruggestaan nie. Dit was vir Ryno 'n skok. Hy het daardie dag al vir Rowan belowe dat hy hom nog eendag 'n goeie pak slae wil gee, so die wedywering tussen hulle is niks nuuts nie."
Volgens Smith is hy nie bang dat Liebenberg vir Campbell met sy slaankrag of aggressie sal ontsenu nie.
"Rowan het al teen genoeg ouens baklei, wat hard kan slaan. In sy voorlaaste geveg het hy vir Patrick Mukala, wat al tien ouens uitgeslaan het, met 'n tegniese uitklophou verpletter," sê Smith.
"En die einste Mukala het Ryno voor dit met punte geklop."
Smith gee toe dat Liebenberg 'n kwaai mededinger is, maar hy glo dat Campbell die geveg sal oorheers.
"Dis net regtig jammer dat daar weens die Covid-pandemie nie toeskouers by die toernooi sal kan wees nie. Dit is nou regtig een geveg waarheen die mense sou stroom en daar sou 'n ongelooflike atmosfeer gewees het," sê Smith.